《和吴伯成七夕韵》
宋代·包恢

老火不知老，尚欲骄新秋。
金稚力未胜，如儿方唧啾。
稍养浩然气，终当凌斗牛。
巧夕乞巧者，稚儿辈可羞。
老拙眼尚明，却笑群目幽。
造物真大巧，容得智力不。
巧亦不自各，变化神鬼惊。
夏将烘炉铸，至秋成金城。
金城包宇宙，万宝藏难明。
今夕且对月，酌酒与子盟。
仁熟如美种，由我独善耕。
金声而玉振，秋乃集大成。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。